**אגף השתלמויות רבנים בצהר**

### **רקע כללי**

**מטרות אגף השתלמויות רבנים**

צהר הינו ארגון הרבנים הגדול בישראל. רבנים פעילים עם הצבור בדרכים שונות ומגוונות. על מנת לבסס את מעמדה של צהר כגוף רבני, ועל מנת לשמר את הקשר עם הרבנים הוקם אגף השתלמויות רבנים. האגף מתמקד בתחום רבני הקהילות. מורכבות התקופה דורשת מהרבנים לתת מענה למגוון של צרכים ומצוקות של בני קהילתם ובכך הופכת את העבודה הרבנית למאותגרת כל הזמן.

המטרות שעומדות לנגד עינינו הן:

1. **לקדם תפיסה קהילתית רחבה של תפקידי הרב**. התפיסה המסורתית מעניקה לרב תפקידים בתחום הוראת תורה, פסיקה ליחיד וניהול סדרי התפילה. ברבות השנים תפקיד רב הקהילה התרחב וכולל מרכיבים של טיפול בעניני רווחה, מתן השראה ומנהיגות צבורית הן בקרב בני קהילתו ומעבר לה.
2. **לתת ביד רב הקהילה כלים מעשיים לעבודה יעילה**. תהליך הסמיכה של הרב מתיחס לידע ההלכתי שלו. עבודת הרב מזקיקה כישורים מעבר לכך. חלק ניכר מכישורים אלו ניתנים לשכלול ופיתוח, כך שפעולת הרב נעשית יעילה יותר.
3. **ללוות באופן אישי רב קהילה באתגרים הייחודיים עבורו**. לכל קהילה הסיפור שלה. הרכב חברי הקהילה והאתגרים הייחודים עבורה, כמו גם אישיות וכישורי הרב מצריכים התייחסות מיוחדת.
4. **לתת מענה לצרכים הייחודיים של אשת רב הקהילה**. רבנות הקהילה מקרינה על הרב ובה בעת גם על משפחתו. מעמדה של אשת הרב וההקשרים המשפחתיים הם חלק מהאתגרים של הרב עצמו. מענה לצרכים ייחודיים אלה מעצים את רבנות הקהילה.

## **פעילות אגף השתלמויות רבנים**

האגף פועל בארבעה ערוצים עיקריים:

1. **תכנית תעצומות**

תהליך ההסמכה לרב קהילה במדינת ישראל כולל מבחנים על נושאים מסוימים בהלכה. לעומת זאת, שירות כרב קהילה דורש מיומנויות מורכבות יותר: יכולת תקשורת בינאישית גבוהה, תפיסה קהילתית רחבה, יוזמה, ידע כללי והלכתי רלוונטי ועוד. לשם כך נדרשת הכשרה רלוונטית נוספת.

לשם כך פועלת תכנית "תעצומות השתלמות לרבני קהילה מכהנים". מטרת התכנית הינה פיתוח מיומנויות והעצמה אישית לעבודה רבנית מיטבית.

התכנית כוללת שלשה מרכיבים:

1. **רכישת כלים מקצועיים** - נושאים לדוגמא: תקשורת בינאישית, בינוי קהילה, ליווי אישי לבני הקהילה, ליווי משפחות באבלות ובמצוקה ועוד.
2. **פסיקה קהילתית** - עיסוק בעקרונות של פסיקה קהילתית, הן בתחומי הלכה ספציפיים הנדרשים יותר בעבודת הרבנות הן בשאלות של "רוח ההלכה".
3. **חשיבה משותפת על אתגרי הרבנות** - הרבנים משתפים באתגרים ובלבטים מחיי היום-יום של עבודתם הרבנית.

התכנית מיועדת לרבנים מכהנים בשנים הראשונות לעבודתם הרבנית. בתכנית מפגשים מונחים בני כחמש שעות במהלך שנתיים. היא מיועדת לרבנים בגילאים 45-30. מספר המשתתפים בכל קבוצה אינו עולה על 16 על מנת לאפשר דינמיקה מתאימה.

משתתפי התכנית זכאים למלגה שנתית בסך 10,000 ₪, בכפוף לנוכחות מלאה.

בשנת תשע"ז השתתפו בתכנית 11 רבני קהילות מכל רחבי הארץ.

1. **תכנית ליווי אישי**

כמו בכל תפקיד מנהיגותי, מתמודד רב הקהילה עם בדידות. בדידות זאת באה לידי ביטוי הן בהיבט המקצועי והן בהיבט האישי-חברתי. הצד החברתי מקבל מענה בהשתייכות הרב לקבוצה שנוצרת במהלך תכנית "תעצומות".

במקביל לתכנית זאת מקיים הרב צחי להמן, חבר הנהלת צהר וראש אגף השתלמויות רבנים, מפגשי ליווי אישיים שמתמקדים בהיבט המקצועי של עבודת הרב. במפגשים אלה נידונים האתגרים הספיציפיים של כל קהילה וכל רב. במפגשים אלו ישנו דגש על קידום הקהילה בהתאם לאופיה וצרכיה.

ליווי זה ניתן כחלק מתכנית "תעצומות" למשך שנתיים על בסיס קבוע, וממשיך גם לאחר מכן בהתאם לרצון ולצרכים של הרב.

1. **תכנית "פרחי רבנים"**

לימודים לקראת סמיכה רבנית נפוצים מאוד בישיבות ובכוללים. בסיומם מקבל הלומד סמיכה לשמש כרב. בפועל, רק מעטים מקרב בעלי הסמיכה פונים להיות רבני קהילות. חלקם פונים לתחום החינוך, חלקם בוחרים במקצוע אחר, ורק מקצתם מחפשים לעצמם קהילה לשרת בה.

קיימים מספר גורמים לכך שאך מעטים בוחרים לשרת בקהילה. אחד מהם היא היכרות מצומצמת עם עולם הרבנות. לעתים אדם בוחר שלא להיות רב קהילה, מפני שהוא מכיר דפוס מסוים של קהילה או של רבנות והוא אינו מוצא את עצמו מתאים לזה. מטרתנו היא לחשוף את הרב למודלים שונים של קהילה ושל רבנות מתוך תקווה שיוכל לאתר את הדגם המתאים לו ושיהווה בעבורו אתגר ראוי.

לשם כך פועלת תכנית "פרחי רבנים". מטרת התכנית היא היכרות מעמיקה עם אפשרויות שונות של רבנות קהילה.

במהלך ההשתלמות נפגשים המשתתפים עם קשת רחבה של רבני קהילה הפועלים בקהילות שונות ובאופנים שונים. בכל מפגש מגיע רב אחר ודן עם הקבוצה במרכיב רלוונטי של עולם הרבנות מתוך ניסיונו האישי.

בין הנושאים שנידונים: למה להיות רב קהילה?, איך להכין את עצמי על מנת להיות רב מצליח?, הרב בעיני עצמו, גבולות הגזרה של העבודה הרבנית, קהילה - לקוחות, מעסיקים או שותפים?, מאפייני העבודה הרבנית בקהילות השונות, רבנות על הדרך - שילוב רבנות ומקצוע נוסף, משפחת הרב.

בתכנית עשרה מפגשים בני שלוש שעות. התכנית מיועדת לאברכים לקראת סיום לימודי הסמיכה או מיד לאחריה. טווח הגילאים הוא 32-25. מספר המשתתפים בכל קבוצה מוגבל ל-16 על מנת לאפשר דינמיקה מתאימה.

משתתפי התכנית זכאים למלגה חד-פעמית בסך 3,000 ₪, בכפוף לנוכחות מלאה.

בשנת תשע"ז התקיימו שתי קבוצות של תכנית פרחי רבנים:

1. תכנית ברעננה אליה הגיעו מישיבת קרני שומרון, הכולל הקהילתי בשוהם והכולל הקהילתי ברעננה ונכחו בה 12 משתתפים
2. תכנית בירושלים אליה הגיעו מישיבת בית אל וישיבת מרכז הרב ונכחו בה 13 משתתפים.
3. **תכנית "נשות תעצומות"**

רב הקהילה אינו נותן שירות לקהילה כאינדיבידואל. אשתו ומשפחתו שותפים למשימה. בקהילות רבות אשת הרב ממלאת תפקידים בקהילה. גם נשות רבנים שלא רואות את עצמן כנושאות תפקיד רבני בקהילה, חייהן האישים, הזוגיים והמשפחתיים מושפעים מכך.

פעמים רבות הרב משתף את אשתו בלבטיו, עיני הקהילה נשואות אל הרב, אל אשתו ואל המשפחה, נשות הקהילה פונות לאשת הרב במצוקתן, ועוד.

לשם כך פועלת תכנית "נשות תעצומות". מטרת התכנית היא העצמה אישית של אשת הרב ויצירת קבוצת עמיתות.

בין הנושאים שנידונו: איך לדבר עם מתבגרים על מיניות, קשיים, ובעיקר, על עצמם, סודות וגילויָם בעבודה הרבנית, לדבר עם ועל-יד חולי נפש, סוגיות בצל מחלה סופנית או כרונית, השפעת תחומי העיסוק על חיינו וזהותינו ואלימות במשפחה.

בשנת תשע"ז התקיימו שתי סדרות של מפגשים. 5 מפגשים בחורף ו-3 בקיץ, בהשתתפות של 25 נשות רבנים.

|  |
| --- |
| תכנית תעצומות- הכשרת רבנים תשע"ח |
| שם | מקום | שנת הכשרה |
| חנן שוקרון | ירושלים | ב |
| עובדיה סימני | נווה מיכאל | ב |
| אבירם חריב | פדואל | ב |
| רון אלון | שוהם | א |
| אבי שיש | רחובות | א |
| יאיר בינשטוק | אפרת | א |
| יהונתן עמרני | חולון | א |
| אריאל זיסקינד  | גוננים ירושלים | א |
| עמיחי שוקרון | רמת גן | א |
| רפאל דלויה | הר ברכה | א |
| דובי שטרן | מצפה אילן | א |
| זאב רוזנפלד | טלמון | ב |
| שרון שמחי | חולון | א |
| חגי שטמלר | ירושלים | א |
| שראל וינברגר | בנימינה | ב |
|  |  |  |
| טלי בר-לב | רכזת |  |
| בעז גנוט | מנהל אגף השתלמויות רבנים |  |
| הרב צחי להמן | ראש התכנית |  |